รายได้ภาษีเริ่มหัวทิ่มเป้าปีหน้า2.2ล้านล.
พิษน้ำท่วมพ่วงการลดภาษีน้ำมัน ส่งผลยอดเก็บรายได้เดือน ม.ค.
15 ก.พ. 2555

พิษน้ำท่วมพ่วงการลดภาษีน้ำมัน ส่งผลยอดเก็บรายได้เดือน ม.ค. 
ต่ำกว่าเป้า 4,805 ล้านบาท คลังยังใจแข็งตั้งกรอบรายได้ปีงบประมาณปีหน้า 2.2 ล้านล้านบาท 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ในเดือน ม.ค. รัฐบาลจัดเก็บรายได้สุทธิ 126,383 ล้านบาท ต่ำกว่าประมาณการถึง 4,805 ล้านบาท คิดเป็น 3.7% ภาษีที่จัดเก็บได้ต่ำกว่าเป้าหมายที่สำคัญ ได้แก่ ภาษีสรรพสามิตรถยนต์ต่ำกว่าประมาณการ 3,027 ล้านบาท ภาษีเงินได้นิติบุคคลต่ำกว่าประมาณการ 2,663 ล้านบาท ภาษีน้ำมันจัดเก็บได้ต่ำกว่าประมาณการ 1,583 ล้านบาท เป็นผลจากการขยายเวลาลดอัตราภาษีน้ำมันดีเซลเหลือลิตรละ 0.005 บาท 
อย่างไรก็ดี อากรขาเข้าจัดเก็บได้สูงกว่าประมาณการ 1,489 ล้านบาท เนื่องจากมีการนำเข้าสินค้าประเภทรถยนต์และชิ้นส่วนรถยนต์ค่อนข้างสูง ขณะที่รัฐวิสาหกิจนำส่งรายได้สูงกว่าประมาณการ 2,806 ล้านบาท เนื่องจากการทางพิเศษแห่งประเทศไทยและโรงงานยาสูบนำส่งเงินปันผลจากกำไรสุทธิเร็วขึ้น
ทั้งนี้ ในช่วง 4 เดือนแรกของปีงบประมาณ รัฐบาลจัดเก็บรายได้สุทธิ 523,416 ล้านบาท ยังสูงกว่าประมาณการ 9,744 ล้านบาท 
นายอารีพงศ์ ภู่ชอุ่ม ปลัดกระทรวงการคลัง กล่าวว่า กรอบงบประมาณปี 2556 ได้สรุปตัวเลขการจัดเก็บรายได้ที่ 2.2 ล้านล้านบาท โดยเศรษฐกิจขยายตัว 5% การจัดเก็บรายได้อยู่ที่ 2.18 ล้านล้านบาท